Document ID: 32014R0486

VYKONÁVACIE NARIADENIE KOMISIE (EÚ) č. 486/2014
z 12. mája 2014,
ktorým sa zrušuje schválenie účinnej látky fenbutatín-oxid v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a ktorým sa mení vykonávacie nariadenie (EÚ) č. 540/2011
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 druhú alternatívu a článok 78 ods. 2,
keďže:
(1)
V smernici Komisie 2011/30/EÚ (2) bol fenbutatín-oxid zaradený medzi účinné látky v prílohe I k smernici Rady 91/414/EHS (3) s podmienkou, že príslušné členské štáty zabezpečia, aby žiadateľ, na ktorého žiadosť bol fenbutatín-oxid medzi tieto látky zaradený, poskytol ďalšie potvrdzujúce informácie o genotoxikologickom potenciáli a ekotoxikologickej relevancii nečistoty SD 31723, ako aj o spektrách, stabilite pri skladovaní a metódach analýzy v zmesi do 31. mája 2013.
(2)
Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a sú uvedené v zozname v časti A prílohy k vykonávaciemu nariadeniu Komisie (EÚ) č. 540/2011 (4).
(3)
Žiadateľ, na ktorého žiadosť došlo k schváleniu fenbutatín-oxidu, nepredložil žiadne potvrdzujúce informácie do stanovenej lehoty 31. mája 2013. O svojom zámere nepredložiť tieto informácie Komisiu informoval listom z 27. júna 2013.
(4)
V dôsledku toho je vhodné zrušiť schválenie fenbutatín-oxidu.
(5)
Smernica Komisie 2011/30/ES by sa preto mala zrušiť.
(6)
Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.
(7)
Členským štátom by sa mal poskytnúť čas na zrušenie autorizácií pre prípravky na ochranu rastlín s obsahom fenbutatín-oxidu.
(8)
Pokiaľ ide o prípravky na ochranu rastlín s obsahom fenbutatín-oxidu, v prípade ktorých členské štáty v súlade s článkom 46 nariadenia (ES) č. 1107/2009 udeľujú akúkoľvek dobu odkladu, toto obdobie by malo uplynúť najneskôr osemnásť mesiacov po nadobudnutí účinnosti tohto nariadenia.
(9)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Zrušenie schválenia
Schválenie účinnej látky fenbutatín-oxid sa zrušuje.
Článok 2
Zrušenie smernice Komisie 2011/30/EÚ
Smernica Komisie 2011/30/EÚ sa zrušuje.
Článok 3
Zmena vykonávacieho nariadenia (EÚ) č. 540/2011
V časti B prílohy k vykonávaciemu nariadeniu (EÚ) č. 540/2011 sa vypúšťa riadok 331 týkajúci sa fenbutatín-oxidu.
Článok 4
Prechodné opatrenia
Členské štáty zrušia autorizácie pre prípravky na ochranu rastlín s obsahom účinnej látky fenbutatín-oxid do 2. decembra 2014.
Článok 5
Doba odkladu
Akákoľvek doba odkladu, ktorú poskytnú členské štáty v súlade s článkom 46 nariadenia (ES) č. 1107/2009, je čo najkratšia a uplynie najneskôr 2. decembra 2015.
Článok 6
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. mája 2014

Labels: 3
1
6